Drie mense by gastehuis aangeval | Maroela Media
Drie mense by gastehuis aangeval
'n Verdagte is in hegtenis geneem en twee word deur die Limpopo-polisie gesoek nadat hulle glo 'n vrou by 'n gastehuis naby Burgerfort verkrag en twee ander gaste oorrompel en beroof het.
Luitenant-kolonel Ronel Otto, 'n polisiewoordvoerder, het aan Maroela Media gesê twee mans, onderskeidelik 22 en 33 jaar oud, en die 21-jarige vrou het by die gastehuis aangebly toe drie gewapende mans hulle Dinsdag omstreeks 18:00 oorrompel het.
Die mans het die slagoffers met skoenrieme vasgebind. Terwyl die rooftog aan die gang was, het 'n struweling uitgebreek. Die 22-jarige man is in die proses in die lies geskiet. Na die skoot afgegaan het, het ander mense op die perseel kom ondersoek instel. 'n 30-jarige verdagte is kort daarna aangekeer en aangehou tot die polisie op die toneel verskyn het.
Die ander twee verdagtes het daarin geslaag om in 'n Silver Polo Vivo, met die registrasienommer BK 63 BN GP, te vlug. Hulle het met die slagoffers se selfone, klere, bankkaarte en 'n skootrekenaar weggekom.
Die 21-jarige is tans in die hospitaal in 'n ernstige toestand. Die polisie is nog opsoek na die ander twee verdagtes.
Intussen is vasgestel dat 'n 375 jaggeweer wat van die verdagte gekonfiskeer is, oor die naweek van 'n nabygeleë wildsplaas gesteel is.